วิเคราะห์สถานการณ์ราคาน้ำมันดิบวันที่ 12 ม.ค.59
เจาะลึกสถานการณ์ราคาน้ำมันดิบวันที่ 12 ม.ค.59
12 ม.ค. 2559

บทวิเคราะห์ธุรกิจพลังงาน บมจ.ไทยออยล์ ระบุวันนี้ (12 ม.ค.) ราคาน้ำมันดิบปรับตัวลดลงต่อเนื่อง หลังถูกกดดันจากภาวะการซื้อขายที่ซบเซา เนื่องจากนักลงทุนยังคงกังวลเกี่ยวกับการชะลอตัวลงของเศรษฐกิจจีน และอุปทานน้ำมันดิบที่ยังคงล้นตลาด

ขณะที่นักวิเคราะห์จากบริษัท Morgan Stanley คาดการณ์ว่าราคาน้ำมันดิบจะขยับตัวลดลงไปสู่ระดับ 20-25 เหรียญสหรัฐฯต่อบาร์เรล เนื่องจากค่าเงินหยวนที่อ่อนค่าลงอย่างรวดเร็ว ประกอบกับตลาดหุ้นจีนที่ลดลงอย่างหนัก ได้สร้างความกังวลเพิ่มเติมต่อเศรษฐกิจจีน ซึ่งมีแนวโน้มที่จะส่งผลต่อการเติบโตของอุปสงค์ในจีนเนื่องจากจีนเป็นประเทศผู้บริโภคน้ำมันดิบรายใหญ่เป็นอันดับที่ 2 ของโลก

นอกจากนี้ ตลาดยังถูกกดดันจากสภาวะอุปทานที่มีแนวโน้มเพิ่มขึ้น โดยผู้ผลิตน้ำมันดิบในสหรัฐฯ ยังคงยืนยันว่าจะยังคงดำเนินการผลิตน้ำมันดิบต่อ แม้ว่าราคาน้ำมันจะลดต่ำลงก็ตาม ขณะเดียวกันทางด้านกลุ่มประเทศโอเปกยังไม่มีแนวโน้มที่จะลดกำลังการผลิตในขณะนี้
ขณะเดียวกันราคาน้ำมันดิบยังได้รับผลกระทบจากการเตรียมส่งออกน้ำมันดิบเพิ่มขึ้นจากอิหร่าน หลังชาติตะวันตกยกเลิกมาตรการคว่ำบาตรจากการยุติโครงการนิวเคลียร์ในอิหร่าน โดยประธานาธิบดีอิหร่านยืนยันว่าอิหร่านมีความพร้อมที่จะส่งออกน้ำมันดิบในเร็วนี้ และคาดการณ์ว่าจะได้รับการประกาศยืนยันอย่างเป็นทางการจากชาติตะวันตกภายในเดือน ม.ค. นี้
ในสภาวะราคาน้ำมันดิบที่ตกต่ำส่งผลให้สำนักงานสารสนเทศด้านพลังงานสหรัฐฯ (EIA)คาดการณ์ว่ากำลังการผลิตน้ำมันดิบชั้นหินดินดาน (shale oil) ในสหรัฐฯ จะปรับลดลงในเดือน ก.พ. ไปอยู่ที่ระดับ 638,000 บาร์เรลต่อวัน ซึ่งนับเป็นการปรับตัวลดลงต่อเนื่องเป็นเวลา 7เดือนติดต่อกัน
 
โดยราคาน้ำมันเบนซิน ปรับตัวลดลงมากกว่าราคาน้ำมันดิบดูไบ หลังโรงกลั่นน้ำมันในไต้หวันเริ่มส่งออกน้ำมันเบนซินเพิ่มขึ้น ส่งผลให้ราคาน้ำมันเบนซินถูกกดดันอย่างไรก็ดี ตลาดยังได้รับปัจจัยสนับสนุนจากอุปสงค์ในจีนที่ยังคงแข็งแกร่ง
ส่วนราคาน้ำมันดีเซล ปรับตัวลดลงมากกว่าราคาน้ำมันดิบดูไบ หลังตลาดน้ำมันดีเซลในภูมิภาคเอเชียยังถูกกดดัน เนื่องจากอุปทานส่วนเกินในภูมิภาคยังไม่สามารถระบายออกไปยังทวีปยุโรปได้ในขณะนี้ อย่างไรก็ตาม ยังมีแรงซื้อจากประเทศเวียดนามอย่างต่อเนื่องช่วยหนุนตลาดอยู่
 
ไทยออยล์คาดการณ์ราคาน้ำมันดิบในสัปดาห์นี้
          ราคาน้ำมันดิบเวสต์เท็กซัสเคลื่อนไหวในกรอบ31-37เหรียญสหรัฐฯ ต่อบาร์เรล
          ราคาน้ำมันดิบเบรนท์เคลื่อนไหวในกรอบ31-37เหรียญสหรัฐฯ ต่อบาร์เรล
 
ปัจจัยที่น่าจับตามอง
-เศรษฐกิจจีนยังคงส่งสัญญาณชะลอตัวอย่างต่อเนื่อง โดยตลาดหุ้นจีนต้องยุติการซื้อขายหุ้นลงในช่วงครึ่งวันแรก (4 ม.ค.) หลังจากดัชนีปรับตัวลดลงกว่าร้อยละ 7 จนต้องมีลั่นสัญญาณ “เซอร์กิต เบรกเกอร์” หรือมาตรการหยุดการซื้อขายชั่วคราวครั้งแรกในประวัติศาสตร์
-ความขัดแย้งระหว่างประเทศซาอุดิอาระเบียและอิหร่านที่ทวีความรุนแรงขึ้นอาจส่งผลให้ความร่วมมือในการที่จะร่วมกันแก้ไขปัญหาราคาน้ำมันดิบตกต่ำภายในกลุ่มโอเปกลดน้อยลง และทำให้ตลาดยังคงเผชิญกับภาวะอุปทานล้นตลาดต่อไป
-อิหร่านมีแนวโน้มส่งออกน้ำมันดิบสู่ตลาดโลกมากขึ้น หลังจากได้รับการผ่อนปรนมาตรการคว่ำบาตรจากชาติมหาอำนาจ อย่างไรก็ตาม อิหร่านระบุว่าการเพิ่มการส่งออกน้ำมันของอิหร่านหลังจากที่มีการยกเลิกการคว่ำบาตรต่ออิหร่านจะขึ้นอยู่กับอุปสงค์น้ำมันในตลาดโลกและจะไม่ส่งผลให้ราคาน้ำมันดิบปรับตัวลดลงไปมากกว่านี้ 
 
ขอบคุณที่มา หน่วยวิเคราะห์สถานการณ์พลังงาน บมจ.ไทยออยล์ ประจำวันที่ 12 ม.ค. 2559
รายงานวิจัยฉบับนี้จัดทำเพื่อเผยแพร่ทั่วไป โดยจัดทำขึ้นจากแหล่งข้อมูลต่างๆที่น่าเชื่อถือ แต่บริษัทฯ มิอาจรับรองความถูกต้อง ความน่าเชื่อถือ หรือความสมบูรณ์เพื่อใช้ในทางการค้าหรือประโยชน์อื่นใด บริษัทฯ อาจมีการเปลี่ยนแปลงปรับปรุงข้อมูลได้ตลอดเวลาโดยไม่ต้องแจ้งให้ทราบล่วงหน้า ทั้งนี้ผู้ใช้ข้อมูลต้องใช้ความระมัดระวังในการใช้ข้อมูลต่างๆ ด้วยวิจารณญาณของตนเองและรับผิดชอบในความเสี่ยงเองทั้งสิ้น บริษัทฯจะไม่รับผิดต่อผู้ใช้หรือบุคคลใดในความเสียหายใดจากการใช้ข้อมูลดังกล่าว ข้อมูลในรายงานฉบับนี้จึงไม่ถือว่าเป็นการให้ความเห็นหรือคำแนะนำในการตัดสินใจทางธุรกิจ แต่อย่างใดทั้งสิ้น